പൊന്നാനി കോടതി താല്ക്കാലിക കെട്ടിടത്തിലേക്ക് മാറ്റാനുള്ള നീക്കത്തിനെതിരെ അഭിഭാഷകര് പൊന്നാനി: കാലപ്പഴക്കവും അസൗകര്യങ്ങളും കാരണം നിലവിലെ കെട്ടിടത്തില് നിന്ന് പൊന്നാനി കോടതി താല്ക്കാലിക കെട്ടിടത്തിലേക്ക് മാറ്റാനുള്ള നീക്കത്തിനെതിരെ അഭിഭാഷകര് രംഗത്ത്. 34 ലക്ഷം രൂപ ചിലവില് മിനി സിവില് സ്റ്റേഷനില് താല്ക്കാലിക സൗകര്യമൊരുക്കി അങ്ങോട്ടേക്ക് കോടതിയുടെ പ്രവര്ത്തനം മാറ്റാനുള്ള നീക്കത്തിനെതിരെയാണ് ബാര് അസോസിയേഷന് പ്രതിഷേധവുമായി രംഗത്തെത്തിയിരിക്കുന്നത്. കോടതിയുടെ താല്ക്കാലിക മാറ്റത്തിനെതിരെ ജില്ലാ ജഡ്ജിക്ക് നിവേദനം നല്കിയ അഭിഭാഷകര് ഹൈക്കോടതിയെ സമീപിക്കാനൊരുങ്ങുകയാണ്. ചോര്ന്നൊലിച്ചും തകര്ച്ച നേരിട്ടും അസൗകര്യങ്ങള്ക്കൊപ്പം കഴിഞ്ഞിരുന്ന ഒന്നാം ക്ലാസ് മുന്സിഫ് മജിസ്ട്രേറ്റ് കോടതി സിവില് സ്റ്റേഷനിലെ കെട്ടിടത്തിലേക്ക് മാറാന് നടപടികള് ആരംഭിച്ചിരുന്നു. 34 ലക്ഷം രൂപ ചിലവില് കെട്ടിടം നവീകരിക്കുന്നതിന് ആഭ്യന്തര വകുപ്പ് ഭരണാനുമതി നല്കിയിട്ടുണ്ട്. നിര്മ്മാണ പ്രവൃത്തികള് ആരംഭിക്കാനിരിക്കെയാണ് അഭിഭാഷകര് പ്രതിഷേധവുമായി രംഗത്തെത്തിയിരിക്കുന്നത്. സിവില് സ്റ്റേഷന് വടക്കു ഭാഗത്തുള്ള വെഹിക്കിള് ഷെഡ് താഴെയും മുകളിലും നവീകരിച്ചാണ് കോടതിയുടെ പ്രവര്ത്തനം മാറ്റാന് തീരുമാനിച്ചിരിക്കുന്നത്. പൊതുമരാമത്ത് വകുപ്പിനാണ് നിര്വ്വഹണ ചുമതല. കോടതി കെട്ടിടം അപകടത്തിലാണെന്ന് ചൂണ്ടിക്കാട്ടി മൂന്ന് വര്ഷം വര്ഷം മുന്പ് നിയമവകുപ്പിന് റിപ്പോര്ട്ട് സമര്പ്പിച്ചിരുന്നു. ഇതിന്റെ അടിസ്ഥാനത്തിലായിരുന്നു പുതിയ സ്ഥലത്തേക്ക് മാറാനുള്ള നടപടിയുണ്ടായത്. താല്ക്കാലികമായി ഒരുക്കുന്ന കെട്ടിടം അസൗകര്യങ്ങള് നിറഞ്ഞതാണെന്ന് അഭിഭാഷകര് പരാതിപ്പെടുന്നു. നിലവില് കോടതി പ്രവര്ത്തിക്കുന്ന കെട്ടിടത്തിലെ സൗകര്യങ്ങളുടെ പകുതിപോലും താല്ക്കാലികമായി ഒരുക്കുന്ന കെട്ടിടത്തിലില്ല. അഭിഭാഷകര്ക്ക് മുറിയില്ല. വാഹന പാര്ക്കിംഗിനും മറ്റും സൗകര്യങ്ങളില്ല. വലിയ തുക ചിലവഴിച്ച് കൂടുതല് അസൗകര്യങ്ങളിലേക്കാണ് കോടതി മാറ്റുന്നതെന്ന് അഭിഭാഷകര് കുറ്റപ്പെടുത്തുന്നു. തൃക്കാവിലെ തുറമുഖ വകുപ്പിന്റെ കീഴിലുള്ള സ്ഥലത്ത് കോടതി സമുച്ചയം നിര്മ്മിക്കാന് ധാരണയായ സാഹചര്യത്തില് താല്ക്കാലിക സംവിധാനത്തിന് വലിയ തുക ചിലവഴിക്കുന്നത് ശരിയല്ലെന്ന് അഭിഭാഷകര് ചൂണ്ടിക്കാട്ടുന്നു. നിലവിലെ കോടതി കെട്ടിടത്തില് പ്രത്യേകമായ അപകടാവസ്ഥയില്ല. പുതിയ കോടതി സമുച്ചയം യാഥാര്ത്ഥ്യമാകുന്നതുവരെ ഇവിടെ തുടരാനാകുമെന്നും അഭിഭാഷകര് പറയുന്നു. ബ്രിട്ടീഷുകാര് നിര്മ്മിച്ച കോടതിപ്പടിയിലെ പുരാതന കെട്ടിടത്തിന്റെ മുകള് നിലയിലാണ് കോടതി പ്രവര്ത്തിക്കുന്നത്. ഓട് മേഞ്ഞ കെട്ടിടം ചോര്ന്നൊലിക്കാന് തുടങ്ങിയിട്ട് വര്ഷങ്ങളായി. ടാര്പ്പോളിന് വലിച്ചു കെട്ടിയാണ് മഴക്കാലങ്ങളില് ചോര്ച്ച തടഞ്ഞിരുന്നത്. ഇടുങ്ങിയ മുറിയില് പ്രവൃത്തിക്കുന്ന കോടതിയില് വ്യവഹാരങ്ങള്ക്കായി എത്തുന്നവര്ക്കും അഭിഭാഷകര്ക്കും നിന്നു തിരിയാന് പോലും സ്ഥലമില്ല. ചോര്ച്ചയും ചിതലും കാരണം സുപ്രധാന രേഖകള് പോലും സൂക്ഷിക്കാനാകാത്ത സ്ഥിതിയാണ്. കോടതി വിപുലീകരണത്തിന് ഹൈക്കോടതി രജിസ്ട്രാര് നേരത്തെ അനുമതി നല്കിയിരുന്നു. നിലവില് കോടതി പ്രവര്ത്തിക്കുന്ന കെട്ടിടം അറ്റകുറ്റപണികള് തീര്ത്ത് സംരക്ഷിക്കാനാണ് ആലോചിക്കുന്നത്. മുസ്രിസ് പൈതൃക പദ്ധതിയുടെ ഭാഗമായി പൊന്നാനിയില് സംരക്ഷിക്കുന്ന കെട്ടിടങ്ങളുടെ കൂട്ടത്തില് കോടതി സമുച്ചയവും ഉള്പ്പെട്ടിട്ടുണ്ട്. സബ് രജിസ്ട്രാര് ഓഫീസ്, സബ് ട്രഷറി, ഫിഷറീസ് ഓഫീസ്, ഉപ വിദ്യാഭ്യാസ ഓഫീസറുടെ കാര്യാലയം എന്നിവയാണ് കോടതി പ്രവര്ത്തിക്കുന്ന കെട്ടിടത്തിലുള്ളത്. ഇതില് സബ് രജിസ്ട്രാര് ഓഫീസ് മാറ്റുന്നത് സംബന്ധിച്ച് നേരത്തെ തീരുമാനമായിരുന്നു. അസൗകര്യങ്ങളില് വീര്പ്പുമുട്ടിയാണ് സബ് രജിസ്ട്രാര് ഓഫീസിന്റെ പ്രവര്ത്തനം.